V. Novotný, poslanec: (2002-12-12):
Predseda Národnej rady Slovenskej republiky rozhodnutím č. 57 z 18. novembra 2002 pridelil návrh poistného rozpočtu Spoločnej zdravotnej poisťovne na rok 2003 Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre zdravotníctvo na prerokovanie v termíne do 29. novembra 2002. Predseda Národnej rady Slovenskej republiky vo svojom rozhodnutí určil ako gestorský Výbor Národnej rady Slovenskej republiky pre zdravotníctvo s tým, že na základe rokovaní výborov predloží Národnej rade Slovenskej republiky správu výborov o priebehu a výsledkoch rokovania o návrhu poistného rozpočtu Spoločnej zdravotnej poisťovne na rok 2003 spolu s návrhom na uznesenie Národnej rady Slovenskej republiky. Návrh poistného rozpočtu bol predložený v súlade s § 22 ods. 3 zákona Národnej rady Slovenskej republiky č. 280/1997 Z. z. o Spoločnej zdravotnej poisťovni. Priebeh a výsledky prerokovania: Výbor Národnej rady Slovenskej republiky pre zdravotníctvo začal rokovať o predloženom návrhu poistného rozpočtu Spoločnej zdravotnej poisťovne na rok 2003 28. novembra 2002. Výbor svojím uznesením č. 11 prerušil rokovanie o návrhu poistného rozpočtu Spoločnej zdravotnej poisťovne s tým, že uvedený návrh výbor prerokuje až po schválení návrhu zákona o štátnom rozpočte Slovenskej republiky na rok 2003 v Národnej rade Slovenskej republiky. Výbor Národnej rady Slovenskej republiky pre financie, rozpočet a menu prerokoval predložený návrh dňa 26. novembra 2002. Výbor svojím uznesením č. 27 vyjadril súhlas s predloženým návrhom a odporučil Národnej rade Slovenskej republiky návrh poistného rozpočtu Spoločnej zdravotnej poisťovne na rok 2003 schváliť s tým, že príjmy sa rozpočtujú vo výške 7 295 453 000 Sk, výdavky vo výške 7 295 453 000 Sk, v tom základný fond zdravotného poistenia predpokladá výdavky vo výške 6 544 898 000 Sk, rezervný fond vo výške 75 153 000 Sk, účelový fond vo výške 239 990 000 Sk a výdavky správneho fondu sa rozpočtujú vo výške 435 412 000 Sk. Výbor Národnej rady Slovenskej republiky pre zdravotníctvo pokračoval v rokovaní o návrhu poistného rozpočtu Spoločnej zdravotnej poisťovne na rok 2003 po schválení návrhu štátneho rozpočtu Slovenskej republiky na rok 2003 v Národnej rade Slovenskej republiky dňa 12. decembra 2002. Vymeriavací základ pre platbu štátu bol schválený v zákone o štátnom rozpočte vo výške 14 % z 2 890 Sk a pre platbu Národného úradu práce bol stanovený vo výške 14 % z 3 830 Sk. Výbor súhlasil s návrhom poistného rozpočtu Spoločnej zdravotnej poisťovne na rok 2003 s tým, že príjmy sa rozpočtujú vo výške 7 295 453 000 Sk, výdavky vo výške 7 295 453 000 Sk, v tom základný fond zdravotného poistenia predpokladá výdavky vo výške 6 544 898 000 Sk, rezervný fond vo výške 75 753 000 Sk, účelový fond vo výške 239 990 000 Sk a výdavky správneho fondu sa rozpočtujú vo výške 435 412 000 Sk, a odporučil Národnej rade Slovenskej republiky návrh rozpočtu schváliť s tým, že návrh poistného rozpočtu Spoločnej zdravotnej poisťovne na rok 2003 odôvodní na schôdzi Národnej rady Slovenskej republiky predseda Správnej rady Spoločnej zdravotnej poisťovne Dr. Rudolf Martančík. Vážená pani podpredsedníčka, skončil som, prosím, otvorte rozpravu. Z. Martináková, podpredsedníčka NR SR: Ďakujem, pán poslanec. Otváram rozpravu k tomuto bodu programu. Konštatujem, že písomne sa neprihlásil do rozpravy žiaden poslanec. Otváram možnosť prihlásiť sa do rozpravy k tomuto bodu programu ústne. Zároveň uzatváram možnosť prihlásiť sa ústne do rozpravy k tomuto bodu programu a konštatujem, že rozprava k tomuto bodu programu je uzatvorená. Myslím, že pán navrhovateľ sa už nechce vyjadriť k tomu, čo tu odznelo, pán spravodajca. Prerušujem rokovanie o tomto bode programu. Prerušujem schôdzu do 14.00 hodiny, keď sa tu stretneme na hodine otázok. Ďakujem vám za pozornosť. Dovidenia o 14.00 hodine. (Prerušenie rokovania o 12.08 hodine.) (Pokračovanie rokovania o 14.14 hodine.) 4. schôdze Národnej rady Slovenskej republiky 12. decembra 2002 o 14.14 hodine